P6_TA(2006)0492

Razmere v Gazi

Resolucija Evropskega parlamenta o razmerah v Gazi

Evropski parlament,

- ob upoštevanju svojih prejšnjih resolucij o Bližnjem vzhodu, zlasti resolucij z dne 2. februarja 2006 o izidu palestinskih volitev in razmerah v Vzhodnem Jeruzalemu [1], 1. junija 2006 o humanitarni krizi na palestinskih ozemljih in vlogi EU [2] ter 7. septembra 2006 o razmerah na Bližnjem vzhodu [3],

- ob upoštevanju resolucij Varnostnega sveta Združenih narodov št. 242 (1967) in 338 (1973),

- ob upoštevanju mirovnega načrta četverice z dne 30. aprila 2003,

- ob upoštevanju sklepov Sveta za splošne zadeve in zunanje odnose z dne 15. septembra 2006, 16. in 17. oktobra 2006 in 13. novembra 2006,

- ob upoštevanju člena 103(4) svojega Poslovnika,

A. ker je izraelska vojaška operacija v Gazi od junija 2006 dalje povzročila smrt več kot 350 ljudi, med katerimi so bili mnogi civilisti, in ker je bilo med izraelskim napadom na Bejt Hanun 8. novembra 2006 ubitih 19 Palestincev, večinoma otrok in žensk,

B. izredno zaskrbljen glede dejstva, da je humanitarna kriza zaradi množičnega opustošenja javnih objektov in zasebnih domov, oviranja dela bolnic, klinik in šol, odrekanja dostopa do vode, hrane in elektrike, uničenja kmetijskih površin in popolne zapore Gaze dosegla katastrofalno raven,

C. ker napadi, ki so neposredno usmerjeni na civilno premoženje, ter nesorazmerni ali vsesplošni napadi na civilno prebivalstvo očitno kršijo temeljne pravice, kot je določeno v mednarodnem pravu in ženevski konvenciji,

D. ker je izraelski predsednik vlade Ehud Olmert izrazil svojo pretresenost in obžalovanje tega, kar je po njegovih besedah posledica "tehnične napake", v Beit Hanunu 8 novembra 2006, izraelska vojska pa je odločila, da začne notranjo preiskavo,

E. ker pravica države, da se brani, ne more upravičevati kakršne koli nesorazmerne ali vsesplošne uporabe sile in ker mednarodno humanitarno pravo strogo prepoveduje napade na civiliste,

F. ker nov val nasilja ogroža prizadevanja palestinske nacionalne oblasti, da bi oblikovala novo palestinsko vlado narodne enotnosti,

G. ker mednarodna skupnost in Evropska unija zagotavljata znatno podporo prizadevanjem za rešitev humanitarne krize na območju Gaze in na Zahodnem bregu, pri čemer posebno pozornost namenjata začasnemu mednarodnemu mehanizmu; vendar ta pomoč ne more izpolniti vseh potreb,

H. globoko zaskrbljen nad posledicami nedavnega imenovanja Avigdorja Liebermana za podpredsednika izraelske vlade,

I. ker je mirovni proces na Bližnjem vzhodu politično in diplomatsko obtičal na mrtvi točki, čeprav je za vzpostavitev miru in varnosti v celotni regiji nujno potrebna celovita in trajna rešitev izraelsko-palestinskega konflikta,

J. ker je Evropska unija kot članica četverice (poleg Združenih narodov, Združenih držav Amerike in Ruske federacije) posebej odgovorna za mir in varnost na Bližnjem vzhodu, ki je v evropski soseščini, in ker je treba zato izboljšati instrumente in metode za usklajevanje skupne zunanje in varnostne politike (SZVP), med drugim tudi s sprejetjem skupnega stališča v okviru SZVP ter na podlagi členov 15 in 16 Pogodbe o Evropski uniji,

1. izraža svoje najgloblje sožalje in sočustvovanje z družinami žrtev nedavnih bombnih napadov na Bejt Hanun in z vsemi drugimi nedolžnimi žrtvami;

2. izraža svoje globoko ogorčenost nad izraelsko vojaško operacijo, izvedeno v Bejt Hanunu in na območju Gaze, ter obsoja nesorazmerno ravnanje izraelske vojske, ki ovira poskuse za začetek mirovnega procesa;

3. poziva izraelsko vlado, naj nemudoma ustavi svoje vojaške operacije na območju Gaze, in zopet poudarja, da vojaška rešitev izraelsko-palestinskega konflikta ne obstaja;

4. poziva palestinske milice, naj prenehajo z vsesplošnim izstreljevanjem raket na izraelsko ozemlje, ki so namenoma usmerjene proti civilistom, naj spoštujejo premirje in se vzdržijo nadaljnjega stopnjevanja konflikta; obsoja nedavni raketni napad v Sderotu in ubijanje nedolžnih izraelskih civilistov;

5. izraža svojo globoko zaskrbljenost nad možnimi hudimi posledicami trenutne krize, vključno z nadaljnjimi vojaškimi in terorističnimi napadi, kar bi oslabilo krhke politične razmere v celotni regiji;

6. ugotavlja, da so ZDA v Varnostnem svetu ZN z vetom blokirale predlog resolucije o razmerah na območju Gaze, in obžaluje pomanjkanje trdnega in jasnega stališča mednarodne skupnosti glede trenutne krize;

7. poziva vlado ZDA, naj ponovno ovrednoti svojo vlogo v četverici in v izraelsko-palestinskem konfliktu, da bi lahko podprli prenehanje nasilja ter nov in resničen dialoga med stranema;

8. poziva Svet in države članice, naj v skladu s členom 15 Pogodbe o Evropski uniji sprejmejo skupno stališče, da bodo opravile ustrezno oceno trenutnih razmer in podprle resen poskus zaustavitve nasilja ter vpletene strani pripeljale za pogajalsko mizo;

9. poziva četverico, naj nujno nekaj storijo za ponoven začetek pogajanj z vpletenimi stranmi in med njimi ter za polno izvajanje vseh delov mirovnega načrta; v tem posebnem trenutku ponovno izjavlja, da je rešitev spora na Bližnjem vzhodu mogoča le s pogajanjem za dosego čvrstega in dokončnega mirovnega sporazuma, kot je določeno v mirovnem načrtu, brez postavljanja pogojev, na podlagi obstoja dveh demokratičnih, suverenih držav, ki sta sposobni preživetja in mirnega sobivanja v okviru varnih in priznanih mednarodnih meja, ter da so neprestane izgube življenj civilistov nevzdržne;

10. ponavlja svoj predlog, da bi navzočnost večnacionalnih sil v Libanonu lahko služila kot vzorčni model, po katerem bi se morali ravnati na območju Gaze in na Zahodnem bregu, da bi zaščitili civilno prebivalstvo na obeh straneh; poziva Svet, naj medtem sproži pobudo za pošiljanje mednarodnih vojaških opazovalcev na območje Gaze, in poziva vse strani, naj ta predlog podprejo in pri njem v celoti sodelujejo;

11. poziva Svet, naj nujno skliče pridružitveni svet EU-Izrael, da bo izrazil stališče Evropske unije po izraelskih vojaških operacijah v Gazi, zlasti glede polnega spoštovanja člena 2 Pridružitvenega sporazuma med EU in Izraelom [4];

12. poziva Svet, naj v okviru Začasnega pridružitvenega sporazuma med EU in Palestino [5] pozove novo palestinsko vlado narodne enotnosti, da se sooči z vprašanji nasilja in varnosti;

13. poudarja, da je treba v celoti spoštovati človekove pravice in da je treba takoj ustaviti kršenje mednarodnega humanitarnega prava na območju Gaze in na Zahodnem bregu;

14. podpira izjavo predsedstva EU, ki izraelsko vlado poziva k prekinitvi vseh provokativnih dejavnosti, vključno z gradnjo naselij in ločitvenega zidu na palestinskih ozemljih, vsesplošnimi vojaškimi operacijami in rušenjem palestinskih domov;

15. poziva Komisijo in države članice, naj palestinske bolnišnice, zlasti na območju Gaze, oskrbijo z dodatno medicinsko pomočjo;

16. pozdravlja sporazum, ki ga je dosegel predsednik palestinskih oblasti za spodbujanje nacionalnega dialoga med palestinskimi političnimi strankami, ter imenovanje novega predsednika palestinske vlade, da sestavi novo palestinsko vlado, ki bi morala delovati kot pogajalski partner za mednarodno skupnost; meni, da bi to lahko privedlo do ponovne vzpostavitve ekonomske pomoči palestinskim oblastem;

17. poziva Svet in Komisijo, naj skupaj z mednarodno skupnostjo palestinskemu prebivalstvu še naprej zagotavljata nujno humanitarno pomoč; zahteva, da se začasni mednarodni mehanizem okrepi in razširi v smislu trajanja in virov; nujno poziva izraelsko vlado, naj ponovno vzpostavi prenos zadržanih palestinskih davčnih in carinskih prihodkov;

18. poziva Izrael, naj sprosti svojo gospodarsko blokado območja Gaze, olajša trgovino med palestinskimi ozemlji, Izraelom in celotnim svetom, spodbudi gospodarski razvoj območja Gaze v korist Palestincev in Izraelcev ter dovoli pretok ljudi ob upoštevanju sporazuma o gibanju in dostopu v Rafi (EU-BAM), Karniju in na drugih mejnih prehodih na območju Gaze; poziva EU, naj v celoti prevzame svojo odgovornost za izvajanje tega sporazuma;

19. ponovno poziva k takojšnji izpustitvi palestinskih ministrov in zakonodajalcev, ki so v izraelskem priporu, ter ugrabljenega izraelskega vojaka;

20. poziva Svet, naj si po najboljših močeh prizadeva, da bi sklical mednarodno mirovno konferenco - kot je bila konferenca v Madridu leta 1991 -, da bi našli celovito, trajno in rešitev za težave na tem območju, ki se bo sposobna obdržati in bo temeljila na ustreznih resolucijah varnostnega sveta Združenih narodov, ter meni, da morajo vse vpletene strani zavrniti enostranski pristop;

21. meni, da je sodelovanje Arabske lige v tem okviru ključnega pomena; meni, da sta "bejrutski načrt" Lige iz leta 2002 in Ženevska pobuda iz leta 2003 pomembna prispevka k pogajanjem, ki ju je treba ustrezno upoštevati;

22. naroči svojemu predsedniku, naj to resolucijo posreduje Svetu, Komisiji, visokemu predstavniku za SZVP, vladam in parlamentom držav članic, generalnemu sekretarju ZN, predsedniku palestinske oblasti, palestinskemu zakonodajnemu svetu, izraelski vladi in knesetu, vladam in parlamentom ZDA in Ruske federacije ter generalnemu sekretarju Arabske lige.

[1] Sprejeta besedila, P6_TA(2006)0041.

[2] Sprejeta besedila, P6_TA(2006)0237.

[3] Sprejeta besedila, P6_TA(2006)0348.

[4] UL L 147, 21.6.2000, str. 3.

[5] UL L 187, 16.7.1997, str. 1.

--------------------------------------------------